Arthur Skjelderup

Arthur Sigurd Skjelderup (født 26. november 1874 i Kristiania, død 12. desember 1943 i Oslo) var en norsk høyesterettsadvokat, slektsforsker og politiker (H). 

Som sønn av privatlege Michael Skjelderup  (1834–1902) og Sigrid Mørch (1841-1909) var han av gammel Kristiania-slekt. Han hadde examen artium fra Aars og Voss' skole fra 1893, juridisk embedseksamen fra 1898 og advokaturen fra 1904. Skjelderup var fullmektig ved Ringerike sorenskriverembede 1899–1900, sakførerfullmektig hos Schiander 1900–1904 og deretter privatpraktiserende høyesterettsadvokat i Kristiania fra 1904. I årene 1920–1937 fungerte han også som advokat for kommunen.

Engasjert i organisasjonsliv og politikk ble han for alvor som formann i Den Konservative Studenterforening høstsemesteret 1896 og formann i Det Norske Studentersamfund i 1903. Videre var han medstifter av Den Norske Sagførerforening i 1908, og fungerte som organisasjonens generalsekretær 1908–1913, medlem av hovedstyret fra 1926 og formann 1930–1934. Skjelderup var også formann i Kristiania konservative forening 1910–1914, formann i Kristiania skolestyre i 1913 og medlem av Kristiania bystyre 1914–1928. Han var tillike 1. vararepresentant til Stortinget fra Hammersborg krets i Kristiania 1913–1915, og møtte til forhandlinger, men ønsket ikke å fortsette som rikspolitiker.

Skjelderup er særlig kjent for sin interesse for kunst, kultur, historie og slektshistorie, noe som ledet til omfattende arbeider og rikholdige privatsamlinger. Skjelderups bibliotek ble i 1957 skjenket som gave til Universitetsbiblioteket i Oslo, hvor det fremdeles holdes samlet.

Det står en byste av ham på Sagene i Oslo.

 Se også 
 Schjelderup (slekt) for mer om farsslekta
 Referanser 

 Eksterne lenker 



Kategori:Vararepresentanter til Stortinget
Kategori:Høyre-politikere i Oslo
Kategori:Norske høyesterettsadvokater
Kategori:Norske genealoger
Kategori:Norske boksamlere
Kategori:Formenn av Det Norske Studentersamfund
Kategori:Personer fra Oslo